Wanneer kan ek van die Padongelukkefonds eis? - Jou Geld | Solidariteit WêreldJou Geld | Solidariteit Wêreld
Tuis › 2016-wenke › Wanneer kan ek van die Padongelukkefonds eis?
Wanneer kan ek van die Padongelukkefonds eis?
Die Padongelukkefonds (POF) is 'n fonds wat ingevolge die Wet op die Padongelukkefonds gestig is en die hoofdoel daarvan is om die aanspreeklikheid van die nalatige bestuurder van 'n voertuig te beperk.
'n Derdepartyeis is 'n eis wat ingestel word deur 'n persoon of 'n afhanklike van daardie persoon, wat 'n liggaamlike besering opgedoen het of gesterf het as gevolg van 'n motorongeluk wat deur die nalatige bestuurder van 'n motorvoertuig veroorsaak is. Derdepartyeise word by die POF ingestel.
Padongelukke waarby alle soorte voertuie en motorfietse betrokke is, word outomaties gedek ingevolge die wet, maar die fonds dek nie skade aan 'n voertuig of goedere binne die voertuig nie. Vergoeding vir sodanige skade moet geëis word van die persoon wat die ongeluk veroorsaak het of van sy of haar versekeringsmaatskappy.
'n Eis kan slegs teen die fonds ingestel word indien:
die persoon wat die ongeluk veroorsaak het nalatig was en gefouteer het; as 'n persoon dus beseer is en hy of sy nie aanspreeklik is vir die ongeluk nie, kan hy of sy vergoeding van die POF eis, met ander woorde, as die beseerde persoon nie die nalatige bestuurder is nie.
jy nie die ongeluk veroorsaak het nie; dit sluit in 'n geval waar jy die enigste persoon en voertuig is wat by die ongeluk betrokke was;
jy die afhanklike is van 'n persoon (die broodwinner) wat beseer is of gesterf het in 'n motorongeluk wat veroorsaak is deur die nalatige bestuur van 'n ander persoon in 'n ander motorvoertuig;
jy in nabye verwantskap staan tot die oorledene ten opsigte van begrafniskoste;
jy jonger as 21 jaar is en onderhoud van 'n ouer of wettige voog nodig het; en
jy as bestuurder of passasier van 'n motorvoertuig of motorfiets of as voetganger by 'n ongeluk betrokke raak.